送何子應少卿赴召
作者：李流謙
朝代：宋

paragraphs: 持竿野叟踏帝腹，太史占星驚變色。
白衣山人侍黄衣，軍中指點相嘆息。
雲龍契遇固疇曩，千載一合非人力。
羊裘眠沙竟何補，坐視生民自肥瘠。
功成乞身香案前，歸侶松喬未爲失。
我公學傳無盡翁，束髮英名撼區域。
杲日潛光衆未覩，公獨扶輪上霄極。
此時際會如二子，鼎鉉鈞衡本公物。
若爲流落四十年，豈厭蓬壺薄瀛渤。
龍飛天子第一載，收召耆俊誠汲汲。
遥知問膳大明宮，論士到公先指屈。
追鋒一日來劍外，破浪帆開矢離括。
朝廷未漆月支首，抱戈虎旅衣生虱。
嫠不卹緯憂宗周，寧有裙襦能念國。
堂堂甲兵滿胸臆，可無奇謀寬旰食。
我故人子得深知，平生一鏃未破鏑。
欲隨公去邈楚越，恨不身邊插雙翮。
叔孫區區進大猾，謬謂書生用奚益。
古來萬里知戎情，何必縵胡半縫掖。
願公入對明光宮，西南豪俊手推出。
我非其人敢觖望，市駿千金先市骨。